Sušila Kārki

**Sušila Kārki** (; *Sushila Karki*; dzimusi ) ir Nepālas juriste, politiķe. Viņa kļuva par Nepālas pagaidu premjerministri pēc 2025. gada septembra protestiem, kas noveda pie viņas priekšgājēja atkāpšanās. Kārki ir pirmā sieviete Nepālas premjerministra amatā. Viņa no 2016. līdz 2017. gadam bija Augstākās tiesas priekšsēdētāja.

## Agrīnā dzīve
Sušila Kārki piedzima  Sankarpurā (tagad Birātnagaras daļa) kšetri ģimenē. Viņa bija vecākā no septiņiem bērniem ģimenē.

## Izglītība
Kārki studēja Tribhuvanas Universitātē Katmandu, kur Mahendras Moranga koledžā 1972. gadā ieguva bakalaura grādu. Pēc tam viņa studēja politoloģiju Indijā, un 1975. gadā ieguva politikas zinātņu maģistra grādu Banarasas Hindu universitātē. Viņa atgriezās Tribhuvanas Universitātē, lai studētu tiesību zinātni, un 1978. gadā pabeidza studijas.

## Tieslietu karjeras sākums
No 1986. līdz 1989. gadam Kārki strādāja par palīgskolotāju *Mahendra Multiple Campus, Dharan*.
No 1988. gada līdz 1990. gadam viņa vienlaikus bija arī Koši zonālās tiesas advokātu kolēģijas prezidente.
Tajā pašā gadā viņa piedalījās Tautas kustībā, lai gāztu Pančajata režīmu, un tika ieslodzīta Biratnagaras cietumā. Vēlāk viņa uzrakstīja romānu "*Kara*", kurā iedvesmojās no savas pieredzes.

2002. gadā Kārki iecēla par Biratnagaras Apelācijas tiesas priekšsēdētāju, un šo amatu viņa ieņēma līdz 2004. gadam, kad kļuva par vecāko advokāti Nepālas Advokātu asociācijā.

## Nepālas Augstākā tiesa
2009. gada sākumā Sušila Karki tika iecelta par Nepālas Augstākās tiesas *ad hoc* tiesnesi. Nākamajā gadā viņas amats tika padarīts par pastāvīgu.

2016. gada martā Augstākā tiesa izskatīja prasības pieteikumu par Khilrādžas Regmi iecelšanu par pagaidu premjerministru. Tiesa nolēma, ka sūdzība, kas sākotnēji tika iesniegta 2013. gadā, vairs nav aktuāla, un to noraidīja; Kārki un Augstākās tiesas priekšsēdētājs Kaljāna Šrestha izteica atšķirīgu viedokli un atzina, ka Regmi iecelšana ir neatbilstoša konstitūcijai. Kārki vēlāk argumentēja, ka Regmi iecelšana ir nodarījusi ilgstošu kaitējumu Nepālas tiesu sistēmai.

Pēc Augstākās tiesas priekšsēdētāja Šresthas aiziešanas pensijā 2016. gada aprīlī Konstitucionālā padome ieteica Karki pārņemt šo amatu. Viņa pildīja šo amatu *ad hoc*, līdz nākamā gada jūlijā oficiālā parlamentārajā uzklausīšanā apstiprināja viņas iecelšanu. Viņa bija pirmā sieviete Augstākās tiesas priekšsēdētāja amatā, un iecelšanas brīdī bija pazīstama kā stingra un pret korupciju noskaņota persona. Šo īpašību dēļ viņa savas pilnvaru termiņa laikā saskārās ar pretestību, un valdība viņu apsūdzēja darbībā pret valdību, kad Augstākā tiesa atcēla Džaja Bahadura Čandas iecelšanu par Nepālas policijas priekšnieku. 2017. gada aprīlī Nepālas Kongress un Nepālas komunistiskā partija (maoistu centrs) parlamentā sāka pret viņu impīčmenta procedūru, kuru bija kļuvis vieglāk uzsākt pēc 2015. gada konstitūcijas pieņemšanas, un viņa tika automātiski atstādināta no amata.

Saskaņā ar laikraksta *[[The Himalayan Times]]* informāciju, daudzi uzskatīja, ka impīčmenta procedūra bija "politiski motivēta, lai nepieļautu spriedumu pieņemšanu dažās augsta profila lietās", un Apvienoto Nāciju Organizācijas Augstais komisārs cilvēktiesību jautājumos Zeids Raads al-Huseins teica, ka "mēģinājums atcelt viņu no amata rada nopietnas bažas par valdības apņemšanos nodrošināt pārejas tiesiskumu un tiesiskumu". Neapmierināts ar lēmumu par viņas apsūdzību, atkāpās no amata toreizējais premjerministra vietnieks un iekšlietu ministrs Bimalendra Nidhi, un Nacionāli demokrātiskā partija pameta koalīciju, ko tā bija izveidojusi ar Nepālas Kongresu un NKP (MC). Maijā Augstākās tiesas tiesnesis Čolendra Šumshers Rana izdeva rīkojumu apturēt tiesvedību. Sabiedrības spiediena dēļ Ministru Kabineta pārkārtošanas laikā tika panākta vienošanās, un valdošās partijas atsauca apsūdzības. Kārki atkāpās 2017. gada 6. jūnijā, sasniedzot obligāto pensionēšanās vecumu 65 gadi.

## Pagaidu premjerministre
Pēc tam, kad 2025. gadā Z paaudzes izraisītie protesti piespieda premjerministru Khadgu Prasādu Šarmu Olī atkāpties, bija nepieciešama pagaidu valdība, un aktīvisti ieteica Sušilu Kārki, ņemot vērā viņas politisko neitralitāti. Pēc aptaujas tiešsaistes tērzēšanas platformā *[[Discord]]* no piecām iespējām tika izvēlēta Kārki. Par viņas kandidatūru vienojās sarunās ar Nepālas armiju.

Pēc Kārki ieteikuma prezidents Rāmacandra Paudela 12. septembrī atlaida Nepālas parlamentu, un Karki tika iecelta par pagaidu premjerministri, pamatojoties uz Nepālas Konstitūcijas 61. pantu. 
Pēc zvēresta nodošanas 12. septembrī Kārki solīja nodrošināt mieru, labu pārvaldību, izskaust korupciju un sarīkot godīgas vispārējās vēlēšanas pēc sešiem mēnešiem, sākot no 2026. gada marta.
15. septembrī notika Kārki kabineta pirmā sēde.

2026. gada 27. martā premjerministra amatā stājās Bālendra Šāhs, kura pārstāvētā partija *Rastriya Swatantra* uzvarēja vispārējās vēlēšanās 5. martā.

## Atsauces

## Ārējās saites
*